Intense energi-samtaler mellom Norge og EU - Aftenposten
Intense energi-samtaler mellom Norge og EU
EU er opptatt av hvor mye mer olje og gass Norge kan levere i årene som kommer.
FOTO: Bendiksby, Terje afp000687925-f_OgheUmnu.jpg
Publisert: 07.mai.2014 08:18
Oppdatert: 07.mai.2014 08:18
EU jobber på spreng med å meisle ut en energipolitikk som skal møte det de frykter – ustabile leveranser av gass fra Russland. I tillegg frykter de at den russiske presidenten Vladimir Putin bruker energi som pressmidler overfor de mange EU-landene som er meget avhengig av gass fra Russland.
EUs importavhengighet vil øke for både olje og gass.
Omkring en fjerdedel eller rundt 160 milliarder kubikkmeter gass kjøper EU-landene fra Russland i året. Norge kan til sammenligning levere 120 milliarder kubikkmeter gass til EU gjennom rørledningssystemet.
EU er opptatt av hva Norge eventuelt kan øke av leveranser i årene som kommer. Det får Aftenposten bekreftet fra flere kilder. Blant annet om det kan bygges ut mer på norsk sokkel.
For en knapp uke siden var embetsmenn fra EU i et møte i Olje— og energidepartementet i Oslo. Energiråd Bjørn Ståle Haavik ved den norske EU-delegasjonen i Brussel sier det var et ordinært møte. Han bekrefter at forsyningssikkerhet av energi i kjølvannet av Ukraina-krisen sto på dagsordenen, men sier han ikke kan fortelle noe om innholdet i samtalene.
Vanligvis har Norge og EU to slike dialogmøter på embetsmannsnivå i løpet av året.
Men dette kommer til å bli en intens energipolitisk vår for den norske energiministeren Tord Lien (FrP) og hans medarbeidere.
og 16. mai skal Lien til Athen og delta på det uformelle energiministermøte i EU. Her inviteres den norske statsråden både som representant for en betydelig energileverandør, men også fordi Norge er EØS-land og dermed knyttet til EUs indre marked.
Hele møtet den 15. mai er viet forsyningssikkerhet, hvordan EU skal bli mindre avhengig av gass fra Russland og ikke minst øke selvforsyningsgraden. EUs interne produksjon av olje og gass synker i årene som kommer og importavhengigheten øker.
I juni skal det være ordinært energiministermøte i EU. De nordiske og baltiske energiministerne møtes til frokost på møtedagen. Der er som vanlig den norske ministeren invitert og i tillegg til dette jobbes det med å få til et eget bilateralt møte mellom Lien og EU-kommissæren for energi Günther Oettinger. Målet er å få dette til i for eksempel juni.
Energi kommer til å bli det store tema på EUs toppmøte i juni. Kommisjonen har fått i oppdrag å konkretisere ulike tiltak.
EU-toppmøtet i juni vil ventelig satse på å binde det europeiske markedet for strøm og gass bedre sammen ved å øke transportkapasiteten.
Signalet er at EU kommer til å ønske seg økte lagre av gass, økt utvinning av såkalt skifergass, importterminaler for LNG. Hele 30 prosent av all gass som importeres til Europa blir til strøm. Det betyr at økt satsing på fornybar energi vil redusere behovet for gass.